Estats de les masses d’aigua superficials - Rius de les conques internes de la Catalunya (Pla de Gestió 2022-2027)

En el marc del Pla de gestió del districte de conca fluvial de Catalunya 2022-2027 i per tal de desenvolupar l'Article 5 de la Directiva cal definir prèviament la xarxa fluvial bàsica de la demarcació sobre la qual es delimitaran les masses d'aigua superficials de tipus riu. A l’àmbit de les conques internes de Catalunya, l’organisme competent per realitzar aquesta delimitació és l’Agència Catalana de l’Aigua. La geometria de les masses s’ha adaptat en la xarxa fluvial de la base topogràfica a escala 1:5.000 de l'Institut Cartogràfic i Geològic de Catalunya (ICGC, 2020) i a la línia de costa, de la delimitació municipal oficial. Sobre aquesta base s'han tingut en compte uns antecedents i s'han aplicat uns criteris que han servit per establir l'àmbit definitiu de les masses. Aquests antecedents es basen en les tres següents consideracions i fonts:  1. Directiva Marc de l'Aigua: la classificació de rius segons el sistema A de la Directiva considera els rius amb una conca de drenatge igual o més gran de 10 km2; 2. Centro de Estudios Hidrográficos del CEDEX: ha restringit la xarxa hidrogràfica bàsica a partir de dues condicions: (i) conca de drenatge igual o superior a 10 km2; i (ii) una aportació mitjana anual en règim natural més gran de 3,15 hm3/any (100 L/s); 3. Estacions de referència: independentment del cabal i de l'àrea de conca drenada, s'han considerat els trams fluvials on existeixen estacions de referència utilitzades per a la determinació de les condicions de referència de certs tipus fluvials. La diagnosi de l’estat de les masses d’aigua s’obté de contrastar els resultats del Programa de Seguiment i Control d’una sèrie de paràmetres del medi amb els llindars de qualitat establerts per a cada paràmetre i massa d’aigua, i d’agregar tota la informació mitjançant unes determinades regles. Cada massa d’aigua es controla mitjançant el seguiment d’un punt o estació de mostreig, i la freqüència de mostreig i els elements de qualitat mesurats es poden consultar al Programa de Seguiment i Control. La valoració dels estats de les masses ha de fer-se necessàriament cada sis anys per cada Pla de gestió, tot i que pot actualitzar-se de forma continuada. Els estats presentats al Pla de gestió del districte de conca fluvial de Catalunya 2022-2027 provenen dels resultats del segon Programa de Seguiment i Control 2013-2018. L’estat ecològic és fruit d’una valoració feta a partir de la qualitat biològica, fisicoquímica i hidromorfològica. L’estat químic es valora a partir de les concentracions de les substàncies prioritàries mesurades en l’aigua. L’estat final és la combinació entre l’estat ecològic i l’estat químic, i només pren valors de Bo o Dolent. L’estat incorpora aquells casos avaluats amb certa incertesa, o bé propers al canvi d’estat, afegint la indicació de la incertesa tant al Bo (amb incertesa), com al Dolent (amb incertesa). Per a més informació, es poden consultar el Pla de gestió del districte de conca fluvial de Catalunya 2022-2027 (ACA, 2022) i l’IMPRESS 2019 (ACA, 2019). La cobertura mostra la delimitació de les masses d’aigua aprovada pel Pla de gestió del districte de conca fluvial de Catalunya 2022-2027, i l’estat de les masses d’aigua calculat a partir de les dades del període 2016-2021.